"กสิกร"เชียร์ได้เวลาหุ้นเล็ก
บลจ.กสิกรไทย มั่นใจได้เวลาหุ้นกลาง-เล็กวิ่งแซง หลังหุ้นขนาดใหญ่ขึ้นมามากแล้ว ชี้ข้อมูล 5 ปีย้อนหลังหุ้นกลาง-เล็กชนะตลาดประมาณ 6%
25 ส.ค. 2559

บลจ.กสิกรไทย มั่นใจได้เวลาหุ้นกลาง-เล็กวิ่งแซง หลังหุ้นขนาดใหญ่ขึ้นมามากแล้ว ชี้ข้อมูล 5 ปีย้อนหลังหุ้นกลาง-เล็กชนะตลาดประมาณ 6%
น.ส.ธิดาศิริ ศรีสมิต รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในช่วงที่เหลือของปีนี้หุ้นขนาดกลางและเล็กมีโอกาสปรับเพิ่มขึ้นได้มากกว่าหุ้นขนาดใหญ่ ที่มีแนวโน้มจะปรับเพิ่มขึ้นได้จำกัด เนื่องจากราคาปรับเพิ่มขึ้นมาค่อนข้างมากแล้ว
นอกจากนี้ บริษัทขนาดกลางและเล็กหลายแห่งประกาศผลดำเนินงานไตรมาส 2 ออกมาดีขึ้นอย่างต่อเนื่อง และข้อมูลย้อนหลัง 5 ปี พบว่าหุ้นขนาดกลางและเล็กให้ผลตอบแทนโดยเฉลี่ยสูงกว่าดัชนีตลาดหลักทรัพย์ประมาณ 6%
“ด้วยจำนวนหุ้นขนาดกลางและเล็กที่มีอยู่มากกว่า 500 ตัว ทำให้ผู้จัดการกองทุนมีโอกาสคัดเลือกหุ้นที่มีความน่าสนใจ เช่น มูลค่าไม่แพงแต่มีแนวโน้มการเติบโตที่ดี หรือหุ้นที่ราคาปรับตัวดีขึ้นต่อเนื่อง และยังมีโอกาสปรับตัวขึ้นหรือสามารถเติบโตกลายเป็นหุ้นขนาดใหญ่ในอนาคตได้” น.ส.ธิดาศิริ กล่าว
น.ส.ธิดาศิริ กล่าวอีกว่า การปรับตัวเพิ่มขึ้นของหุ้นไทยในปีนี้ นำโดยการปรับตัวของหุ้นขนาดใหญ่ เห็นได้จากดัชนี SET50 ที่สามารถปรับตัวเอาชนะดัชนีตลาดหลักทรัพย์ เนื่องจากมีเม็ดเงินลงทุนต่างชาติเข้ามาซื้อหุ้นขนาดใหญ่ โดยมียอดซื้อสุทธิมากกว่า 1 แสนล้านบาท ประกอบกับการฟื้นตัวของราคาน้ำมันทำให้หุ้นในกลุ่มพลังงานปรับเพิ่มขึ้น
“ตั้งแต่ปี 2556-2558 นักลงทุนต่างชาติมียอดขายสุทธิหุ้นไทยมากกว่า 4 แสนล้านบาท ดังนั้นหากอัตราดอกเบี้ยยังต่ำต่อไป เม็ดเงินลงทุนมีโอกาสไหลกลับเข้ามาได้อีก และถ้าผลประกอบการบริษัทจดทะเบียนมีการปรับตัวดีขึ้นอย่างต่อเนื่องในช่วงครึ่งปีหลัง อาจทำให้ในช่วงปลายปีดัชนีตลาดหลักทรัพย์ปรับเพิ่มขึ้นจากที่ปัจจุบันคาดว่าจะอยู่ที่ระดับ 1,550 จุดได้”น.ส.ธิดาศิริ กล่าว
ทั้งนี้ ตั้งแต่ต้นปีจนถึงวันที่ 23 ส.ค. 2559 ดัชนีตลาดหลักทรัพย์มีผลตอบแทน 19.57% ขณะที่กองทุนหุ้นไทยที่มีนโยบายลงทุนในหุ้นขนาดกลางและเล็ก จากการจัดกลุ่มของบริษัท มอร์นิ่งสตาร์ รีเสิร์ช (ประเทศไทย) จำนวน 44 กองทุน มีผลตอบแทน 2.27-24.65%